**Tâlharul pedepsit**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o zi, prin asfințit,

Șoaricele a-ndrăznit

Să se creadă în putere

A pradă stupul de miere.

El intrase pe furiș,

Strecurat pe urdiniș,

Se gândea că o albină-i

Slabă, mică și puțină,

Pe când el, hoț și borfaș,

Lângă ea-i un uriaș.

Nu știuse ca nerodul

Va da ochii cu norodul

Și-și pusese-n cap minciuna

Că dă-n stup de câte una.

Roiul, cum de l-a zărit

C-a intrat, l-a copleșit.

Socoteală să-i mai ceară

Nu! L-au îmbrăcat cu ceară,

De la bot până la coadă

Tăbărate mii, grămadă,

Și l-au strâns cu meșteșug,

Încuiat ca-ntr-un coșciug.

Nu ajunge, vream să zic,

Să fii mare cu cel mic,

Că puterea se adună

Din toți micii împreună.